Na temelju članka 26. stavka 2. i 10. Zakona o zaštiti potrošača ("Narodne novine" broj 19/22) i članka 18. stavka 1. podstavka 27. Statuta Općine Jelenje („Službene novine Primorsko-goranske županije“ broj 33/09, 13/13, 6/16 i 17/17 i „Službene novine Općine Jelenje“ broj 5/18, 11/18, 29/20, 39/21, 43/21-pročišćeni tekst), Općinsko vijeće Općine Jelenje, na sjednici održanoj 14. lipnja 2023., donijelo je

**ODLUKU**

**o osnivanju Savjeta za zaštitu potrošača javnih usluga Općine Jelenje**

**I. OPĆA ODREDBA**

**Članak 1.**

Ovom se Odlukom osniva Savjet za zaštitu potrošača javnih usluga Općine Jelenje (u daljnjem tekstu: Savjet) te uređuje imenovanje Savjeta, djelokrug i način rada te prava i obveze članova Savjeta.

**II. IMENOVANJE SAVJETA**

**Članak 2.**

Savjet ima tri člana.

Dva člana Savjeta imenuje Općinsko vijeće Općine Jelenje, na prijedlog Općinskog načelnika Općine Jelenje (u daljnjem tekstu: Općinski načelnik).

Jednog člana Savjeta imenuje udruga za zaštitu potrošača koja djeluje na području Primorsko-goranske županije, sukladno odredbama zakona kojim se uređuje zaštita potrošača.

**Članak 3.**

Članovi Savjeta imenuju se na vrijeme od četiri godine.

Ista osoba može biti ponovno imenovana za člana Savjeta.

Članu Savjeta mandat može prestati i prije isteka vremena na koje je imenovan u sljedećim slučajevima:

- na osobni zahtjev,

- ako bude razriješen,

- ako prestane biti članom udruge za zaštitu potrošača,

- u slučaju smrti.

U slučaju kada članu Savjeta mandat prestane prije isteka vremena na koje je imenovan, novom članu Savjeta mandat traje do isteka mandata člana Savjeta umjesto kojeg je imenovan.

**III. DJELOKRUG I NAČIN RADA SAVJETA TE PRAVA I OBVEZE ČLANOVA SAVJETA**

**Članak 4.**

Savjet daje mišljenje Općinskom načelniku i Općinskom vijeću prije donošenja akata o pravima i obvezama potrošača - korisnika javnih usluga u smislu zakona kojim se uređuje zaštita potrošača te ostalim propisima kojima se u Republici Hrvatskoj uređuje područje zaštite potrošača.

Pojam akata o pravima i obvezama potrošača – korisnika javnih usluga iz stavka 1. ovog članka obuhvaća odluke u najširem smislu odnosno odluke koje utječu ili bi mogle utjecati na obveze i prava potrošača. Navedene odluke se ne odnose na rješavanja u konkretnoj stvari potrošača već se odnose na opće akte tijela jedinica lokalne samouprave kojima se uređuju prava i obveze unaprijed neodređenog broja adresata.

Javnim uslugama, u smislu Zakona o zaštiti potrošača koje su u samoupravnom djelokrugu Općine Jelenje, smatraju se:

1. javna vodoopskrba i javna odvodnja,

2. obavljanje dimnjačarskih poslova,

3. prijevoz putnika u javnom prometu,

4. sakupljanje komunalnog otpada,

5. usluge parkiranja na uređenim javnim površinama i u javnim garažama.

**Članak 5.**

Savjet za zaštitu potrošača Općine Jelenje:

* prati ukupno stanje cijena javnih usluga na području općine Jelenje,
* predlaže Općinskom načelniku i Općinskom vijeću unaprjeđenje uvjeta i načina korištenja javnih usluga na području općine Jelenje,
* razmatra i daje mišljenja Općinskom načelniku i Općinskom vijeću na prijedlog cijena javnih usluga na području općine Jelenje,
* razmatra i očituje se o prijedlozima akata koji imaju izravan ili neizravan utjecaj na obveze i prava potrošača javnih usluga,
* obavlja i druge poslove posredno ili neposredno u vezi sa zaštitom potrošača glede utvrđivanja cijena javnih usluga s ciljem poboljšanja uočenih negativnosti.

Općina Jelenje će na transparentan, objektivan i ne diskriminirajući način, nakon mišljenja Savjeta za zaštitu potrošača, donositi odluke koje se odnose na zaštitu prava potrošača - korisnika javnih usluga.

**Članak 6.**

Mišljenje Savjeta prilaže se uz akt kojim Općinski načelnik daje suglasnost na promjenu cijene javne usluge, odnosno uz prijedlog akta koji utječe ili regulira cijene javnih usluga te druga prava i obveze korisnika javnih usluga.

**Članak 7.**

Savjet zasjeda prema potrebi.

Konstituirajuću sjednicu savjeta saziva Općinski načelnik.

Članovi savjeta na konstituirajućoj sjednici između sebe biraju predsjednika savjeta.

Sjednice Savjeta saziva predsjednik Savjeta, po potrebi, a dužan ju je sazvati u roku od 3 dana od dobivanja prijedloga odluke na koju po zakonu mora dati suglasnost ili na prijedlog najmanje dva člana Savjeta.

U slučaju njegove odsutnosti ili spriječenosti predsjednika Savjeta, sjednicu može sazvati član Savjeta kojeg predsjednik na to ovlasti.

Poziv s materijalima za održavanje sjednice dostavlja se u pravilu 3 dana prije održavanja sjednice. Iznimno, ako za to postoje opravdani razlozi, članovima Savjeta se materijal za pojedinu točku dnevnog reda može dostaviti i na samoj sjednici.

Iznimno, predsjednik Savjeta može sazvati sjednicu telefonski, e-mailom ili na drugi prikladan način, najkasnije 24 sata prije održavanja sjednice.

**Članak 8.**

Dnevni red sjednice Savjeta predlaže predsjednik Savjeta.

Na sjednicama Savjeta raspravlja i odlučuje o točkama koje se nalaze na dnevnom redu.

Poziv za sjednicu Općinskog vijeća na kojoj se razmatraju akti iz članka 4. stavka 2. ove Odluke, s prijedlogom dnevnog reda i materijal o kojem će se raspravljati, Jedinstveni upravni odjel Općine Jelenje dostavlja predsjedniku Savjeta najmanje sedam dana prije održavanja sjednice.

**Članak 9.**

Stručne i administrativne poslove za rad Savjeta obavlja Jedinstveni upravni odjel Općine Jelenje.

**Članak 10.**

Savjet može započeti s radom ukoliko je sjednici nazočna većina članova Savjeta.

Savjet donosi odluke većinom glasova nazočnih članova.

**Članak 11.**

O radu na sjednici Savjeta vodi se zapisnik.

Zapisnik sadrži osnovne podatke o radu na sjednici, o iznijetim prijedlozima, o sudjelovanju u raspravi te o donesenim odlukama.

U zapisnik se unosi i rezultat glasovanja o pojedinom predmetu.

Zapisnik potpisuje predsjednik Savjeta.

**Članak 12.**

Članovi Savjeta imaju pravo na naknadu za rad u Savjetu u visini i na način propisan za članove radnih tijela Općinskog vijeća Općine Jelenje.

**IV. PRIJELAZNE I ZAVRŠNE ODREDBE**

**Članak 13.**

Ova Odluka stupa na snagu osmoga dana od dana objave u „Službenim novinama Općine Jelenje”.

KLASA: 024-04/23-01/5

URBROJ:2170-20-03-03/09-23-6

U Dražicama 6. srpnja 2023.

OPĆINSKO VIJEĆE OPĆINE JELENJE

 PREDSJEDNICA

 Izabela Nemaz